Ringužė
Ringužė arba Ringožys – upė šiaurės Lietuvoje, Biržų ir Pasvalio rajonuose; Upytės (Mūšos baseinas) dešinysis intakas. Prasideda 4 km į pietvakarius nuo Vabalninko, šalia Mediniškių kaimo. Teka į šiaurę lygumomis, lygiagrečiai su Upyte. Į ją įteka 6 km nuo jos žiočių, ties Gulbinais. Baseinas labai siauras, intakų neturi. Slėnis pelkėtas. Prie Ringužės įsikūrę kaimai: Mediniškiai, Varteliškiai, Šukionys, Gulbinėnai, Bajoriškiai, Gulbinai. Upėvardis kildinamas nuo žodžių ringa, ringė, ringis („vingis, rėžis, juosta“).